
Zenélő udvar. Udvari zene Magyarországon a 16. századtól a 18. század első évtizedéig

A magyar udvari zene történet a XVIII. századtól rendelkezik rengeteg adattal, forrással. Ennek kezdőpontját általában Esterházy Pál (1635-1713) kismartoni udvarához és Joseph Haydn-hoz (1732-1809) kötjük. Jelen dolgozatban arra keresem a választ, hogy milyen magyar udvari zene kultúra létezett Esterházy Pál előtt.
Jelen dolgozat központjában a zenekultúra tárgyi és személyi adottságait vizsgálom. A korszakból viszonylag sok forrással rendelkezünk, amelyek segítik a kutatást: naplók, magánlevelezések, de a legkézenfekvőbb források az inventáriumok, a főúri családok hagyatékának összeírásai. Ezekben az inventáriumokban feltételezhetően kell lennie hangszereknek is. Itt előkerül egy újabb kutatásra érdemes kérdés: ezek a hangszerek a család tulajdonában vannak, de a zenész, ha másik családhoz áll szolgálatba, viszi-e magával a hangszereket, vagy kap újat? Esetleg rendelkezik saját hangszerállománnyal? Ha a család tulajdonában vannak a hangszerek, zenéltek-e a családtagok?
Ami a téma kutatottságát és szakirodalmát illeti, elmondhatjuk: a XVIII. századtól kezdve az udvari zene jól feldolgozott és jól kutatható. A XVI. és XVII. századot illetően néhány uralkodó, főúri illetve nemesi család esetében rendelkezünk valamennyire kielégítő dokumentációval. A legtöbb uralkodó és jelentős nagyúri família zenei emlékeinek kutatása - noha némelyiküktől most is használható adatmennyiséggel rendelkezünk - várat magára.
A tanulmányban felvázoltak alapján kétségtelen: a magyar zenei kultúra fejlődésében kihagyhatatlan fejezet a rezidenciális zene. Az ismertetett időszakban a zenei élet eme gócpontjainak hála a zenei műveltség felzárkózott az európai színvonalhoz, köszönhetően leginkább annak, hogy a magyar arisztokrácia egy része zenei téren nem szakadt el és nem is zárkózott el Európa többi részétől. E főnemesi családok igyekeztek kapcsolatot tartani külfölddel, és ez lehetőségeikhez mérten sikerült is.
Az eddig kutatottak alapján úgy gondolom, hogy az udvari zene kutatásban helye kell, hogy legyen egy művelődéstörténeti szempontú kutatásnak is. Az általam vizsgálandó kérdések: az udvari zene megjelenési formái; uralkodók, fejedelmek és a nemesség hangszerjátéka; uralkodók, fejedelmek és a nemesség hangszeren való tanulása; külföldi zenészek behozatalának, a zenészek fizetésének kérdése; a zenész udvarban elfoglalt rangja és társadalmi szerepe; a zene funkciója; nemesi és főúri családok rezidenciális zenekultúrájának vizsgálata.



